《长卿表弟高凉寄赠閒足二章读竟旁皇不能寐余惄焉以思政为撩閒未足耳漫答一首》
明代·何吾驺

感君赠我多，我怀君不少。春深开玉兰，入夏繁红蓼。

疏雨杜鹃愁，稀星海棠晓。落霞月难为，开元发深妙。

客到阳羡茶，老僧习烹燎。微风恰受航，焚香话幽悄。

解带卧雪窝，虚空生窈窕。抱膝起微吟，浮西兔皎皎。

时展古人书，怀疑不可考。凡兹忧乐生，相思积秋草。

君志崇鼎钟，何能眄海岛。流景谁为陈，馀閒以长抱。

读君閒足诗，閒足逾自好。

作者简介：明广东香山人，字龙友，号家冈。万历四十七年进士。官少詹事。崇祯六年擢礼部尚书，旋入阁，与首辅温体仁不协，罢去。南明隆武帝召为内阁首辅。闽疆既失，赴广州，永历帝以原官召之，引疾辞去。有《宝纶阁集》。